Paterna destinarà 30.000 euros a ajudes per a taxes universitàries enguany per primera vegada
02/09/2015

# Paterna destinarà 30.000 euros a ajudes per a taxes universitàries enguany per primera vegada

[![Paterna destinarà 30.000 euros a ajudes per a taxes universitàries enguany per primera vegada](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

02.09.2015

L’Ajuntament ha augmentat en 204.700 euros la partida d’Educació i Protecció a les Persones modificant el Pressupost vigent

L’Ajuntament de Paterna destinarà 30.000 euros a ajudes econòmiques per a taxes universitàries este mateix any. Així ho ha avançat la regidora de l’àrea de Sostenibilitat i Educació, Eva Pérez, la qual ha subratllat que “fins ara el Consistori no havia col•laborat econòmicament per a ajudar els estudiants universitaris de Paterna”.

L’ampliació de les ajudes serà possible gràcies que el Govern municipal ha augmentat en 204.700 euros la partida d’Educació i Protecció a les Persones, modificant el pressupost actualment vigent, per ser insuficient segons les tramitacions que s’han gestionat fins al moment.

La partida econòmica disponible era només de 93.498,11 euros, per la qual cosa ha sigut necessari ampliar-la per a fer front al pagament de taxes universitàries per a persones en situació d’exclusió social, ajudes a menjadors escolars o manteniment de centres escolars, entre altres partides.

En els pròxims dies, la pàgina web municipal www.paterna.es arreplegarà els requisits per a accedir a les ajudes a les taxes universitàries, i s’informarà dels terminis per a presentar les instàncies.

L’alcalde, Juan Antonio Sagredo, ha assegurat que “l’Ajuntament de Paterna continuarà ajudant a les persones que menys tenen, per a facilitar l’adquisició de material educatiu i permetre que estudien menors i adolescents en situació d’emergència social”.